Pasiūlymas TARYBOS SPRENDIMAS dėl pozicijos, kurios Sąjunga turi laikytis Asociacijos taryboje, įsteigtoje Europos Sąjungos, Europos atominės energijos bendrijos bei jos valstybių narių ir Moldovos Respublikos asociacijos susitarimu, dėl Asociacijos tarybos ir Asociacijos komiteto darbo tvarkos taisyklių priėmimo, dviejų specializuotų pakomitečių įsteigimo ir tam tikrų Asociacijos tarybos įgaliojimų perdavimo prekybos sudėties Asociacijos komitetui /* COM/2014/0587 final - 2014/0273 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS IR PAGRINDINIAI FAKTAI Pridedamas pasiūlymas yra teisinė priemonė, kuria Asociacijos taryboje, įsteigtoje Europos Sąjungos ir Moldovos Respublikos asociacijos susitarimu (toliau – Susitarimas), Sąjunga įgaliojama laikytis pozicijos dėl Asociacijos tarybos ir Asociacijos komiteto darbo tvarkos taisyklių priėmimo, dviejų specializuotų pakomitečių įsteigimo ir tam tikrų Asociacijos tarybos įgaliojimų perdavimo prekybos sudėties Asociacijos komitetui. ES ir Moldovos Respublikos derybos dėl išsamaus plataus užmojo Asociacijos susitarimo pradėtos 2010 m. sausio mėn. 2012 m. vasario mėn. ES ir Moldovos Respublika taip pat pradėjo derybas dėl išsamios ir visapusiškos laisvosios prekybos erdvės (IVLPE) dalies, kuri yra esminis Asociacijos susitarimo elementas. 2013 m. lapkričio 29 d. Europos Sąjunga ir Moldovos Respublika parafavo Susitarimo tekstą. Asociacijos susitarimas yra pažangiausias tokio pobūdžio su prekyba ir ekonomine integracija, o ne vien rinkos atvėrimu susijęs susitarimas, dėl kurio deramasi su ES. Asociacijos susitarimu siekiama paspartinti Moldovos Respublikos ir ES politinių ir ekonominių santykių plėtotę ir laipsnišką Moldovos Respublikos ekonominę integraciją į tam tikras ES vidaus rinkos dalis, visų pirma sukuriant IVLPE. 2014 m. birželio 16 d. Taryba priėmė sprendimą[1] dėl Europos Sąjungos ir Europos atominės energijos bendrijos bei jų valstybių narių ir Moldovos Respublikos asociacijos susitarimo pasirašymo Europos Sąjungos vardu ir laikino tam tikrų Susitarimo nuostatų, įskaitant Europos Sąjungos, Europos atominės energijos bendrijos bei jos valstybių narių ir Moldovos Respublikos išsamios ir visapusiškos laisvosios prekybos erdvės (IVLPE) dalį, taikymo. Susitikimas pasirašytas 2014 m. birželio 27 d. Briuselyje vykstant Europos Vadovų Tarybos susitikimui. 2014 m. liepos 2 d. Moldovos Respublika ratifikavo Susitarimą ir kartu su Europos Sąjunga liepos mėn. užbaigė būtinas pranešimo procedūras. Todėl pagal Susitarimo 464 straipsnį tam tikros Susitarimo nuostatos (nurodytos 2014 m. birželio 16 d. Tarybos sprendimo dėl Susitarimo su Moldovos Respublika pasirašymo ir laikino jo taikymo 4 straipsnyje) laikinai taikomos nuo 2014 m. rugsėjo 1 d., kol jį ratifikuos ES valstybės narės. Laikinas taikymas numatytas siekiant tiek tinkamai tenkinti abipusiškai svarbius ekonominius interesus, tiek puoselėti bendras vertybes, atsižvelgiant į bendrą ES ir Moldovos Respublikos norą pradėti įgyvendinti tam tikras Susitarimo dalis ir užtikrinti jų vykdymą, kad būtų daroma pažanga užtikrinant reformų poveikį konkrečiuose sektoriuose dar prieš sudarant Susitarimą. 2. DERYBŲ REZULTATAI Susitarimo su Moldovos Respublika VII antraštinėje dalyje nustatyta tinkamam Susitarimo veikimui ir įgyvendinimui būtina institucinė sistema. Susitarimo 434 straipsnio 1 dalimi įsteigiama ministrų lygmens Asociacijos taryba, atsakinga už Susitarimo taikymo ir įgyvendinimo stebėseną bei priežiūrą. Susitarimo 437 straipsnio 1 dalimi taip pat įsteigiamas Asociacijos komitetas, kuris rengia Asociacijos tarybos posėdžius ir klausimų svarstymus, jei reikia, įgyvendina Asociacijos tarybos sprendimus ir apskritai užtikrina asociacijos santykių tęstinumą ir tinkamą Susitarimo veikimą. Asociacijos taryba ir Asociacijos komitetas gali nuspręsti įkurti bet kokį kitą specializuotą pakomitetį ar organą, kurie gali jai padėti atlikti pareigas, ir nustato tokių komitetų ar organų sudėtį, pareigas bei funkcijas. Be to, pagal Susitarimo 436 straipsnio 3 dalį Asociacijos taryba turi įgaliojimus iš dalies keisti arba atnaujinti Susitarimo priedus. Ji gali Asociacijos komitetui perduoti bet kokius savo įgaliojimus, įskaitant įgaliojimą priimti privalomus vykdyti sprendimus pagal Susitarimo 438 straipsnio 2 dalį. Konkrečios sudėties Asociacijos komiteto posėdžiuose sprendžiami visi su V antraštine dalimi (Prekyba ir su prekyba susiję klausimai) susiję klausimai. Su IVLPE susijusioje Susitarimo dalyje numatyta steigti specializuotus sanitarinių ir fitosanitarinių priemonių, muitų, geografinių nuorodų, prekybos ir darnaus vystymosi pakomitečius, padedančius prekybos sudėties Asociacijos komitetui atlikti savo pareigas. Be to, numatyti pilietinės visuomenės ir parlamentinio bendradarbiavimo forumai. Siekiant užtikrinti, kad Susitarimo IVPLE dalies nuostatos būtų įgyvendintos sklandžiai ir laiku, tokius įgaliojimus, visų pirma su prekyba susijusių Susitarimo priedų atnaujinimą arba dalinį keitimą, Asociacijos tarybai siūloma perduoti prekybos sudėties Asociacijos komitetui. Perdavus tokius įgaliojimus bus užtikrinta, kad tame komitete vykstančios techninės diskusijos dėl su prekyba susijusių įsipareigojimų, įskaitant susijusius su Moldovos Respublikos teisės aktų derinimu su ES acquis, įgyvendinimo būtų nuoseklios ir kad būtų sukurtos sąlygos laiku imtis tolesnių veiksmų. Siekiant užbaigti kurti institucinę sistemą ir sudaryti sąlygas vykti ekspertų diskusijoms svarbiausiose Susitarimo laikino taikymo srityse, siūloma įsteigti šiuos du pakomitečius: 1) Teisingumo, laivės ir saugumo pakomitetį ir 2) Ekonomikos ir kitų sektorių bendradarbiavimo pakomitetį. Šių pakomitečių tikslas – užuot kasmet svarsčius tuos pačius darbotvarkės klausimus, daugiausia dėmesio skirti sritimis, kuriose tikimasi konkrečių rezultatų. Papildomi pakomitečiai gali būti įsteigiami vėliau Šalių susitarimu. Asociacijos susitarime numatyta bendradarbiauti pačiuose įvairiausiuose sektoriuose, itin daug dėmesio skiriant paramai esminėms reformoms, ekonomikos atgaivinimui ir augimui, valdymui ir sektorių bendradarbiavimui 28 srityse, pavyzdžiui: teisingumo, energetikos, transporto, statistikos, aplinkosaugos ir aplinkos klausimų populiarinimo, pramonės sektoriaus ir mažųjų bei vidutinių įmonių bendradarbiavimo, žemės ūkio ir kaimo plėtros, socialinės politikos, pilietinės visuomenės bendradarbiavimo, vartotojų politikos, viešojo administravimo reformos, švietimo, mokymo, jaunimo politikos ir kultūros srities bendradarbiavimo. Visose šiose srityse bus aktyviau bendradarbiaujama remiantis esamu dvišaliu ir daugiašaliu pagrindu ir siekiama sistemingiau palaikyti dialogą ir dalytis informacija bei geriausios praktikos pavyzdžiais. Sektorių bendradarbiavimui skirtų skyrių esmė – kai tinkama, išsamios laipsniško derinimo su ES acquis, kaip nurodyta Susitarimo prieduose, nuostatos. Moldovos Respublikai nustatytais konkrečiais derinimo su tam tikromis ES acquis dalimis ir jų įgyvendinimo tvarkaraščiais bus remiamasi bendradarbiaujant ir jie taps Moldovos Respublikos vidaus reformų ir modernizavimo darbotvarkės pagrindu. Susitarime dažnai minimi reguliariai palaikomi dialogai gali apimti visas minėtas politikos sritis. Antras pakomitetis atsižvelgiant į poreikius gali posėdžiauti skirtingos sudėties. Šis pasiūlymas parengtas atsižvelgiant į su trimis šalimis sudarytus partnerystės ir bendradarbiavimo susitarimus ir juo siekiama supaprastinti pakomitečių struktūrą pagal Asociacijos susitarimą. Tiek ES, tiek Moldovos Respublika įsipareigojo sparčiai ir veiksmingai įgyvendinti Susitarimą. Todėl šiuo pasiūlymu siekiama užtikrinti, kad Susitarimo institucinė sistema kuo greičiau pradėtų veikti. Atsižvelgiant į tai, būtina skubiai priimti Asociacijos tarybos, Asociacijos komiteto ir pakomitečių darbo tvarkos taisykles, kad jie galėtų pradėti vykdyti veiklą. Pirmąjį Asociacijos tarybos posėdį su Moldovos Respublika ketinama sušaukti 2014 m. spalio 20 d. Liuksemburge, kur vyks Užsienio reikalų tarybos posėdis. Posėdžio data labai svarbi atsižvelgiant į tai, kad lapkričio 30 d. Moldovos Respublikoje vyks visuotiniai rinkimai. 3. TEISINIAI PASIŪLYMO ASPEKTAI Sąjungos teisinis pagrindas, kuriuo remiantis nustatoma pozicija, kurios Sąjunga turi laikytis Europos Sąjungos ir Moldovos Respublikos asociacijos susitarimu įsteigtoje Asociacijos taryboje yra Sutartis dėl Europos Sąjungos veikimo, visų pirma jos 218 straipsnio 9 dalis. Atsižvelgdama į minėtų derybų rezultatus, remdamasi SESV 218 straipsnio 9 dalimi Europos Komisija siūlo Tarybai priimti sprendimą dėl pozicijos, kurios Sąjunga turi laikytis pirmajame ES ir Moldovos Respublikos Asociacijos tarybos posėdyje dėl: – Asociacijos tarybos ir Asociacijos komiteto darbo tvarkos taisyklių, – dviejų specializuotų pakomitečių įsteigimo ir – dėl tam tikrų Asociacijos tarybos įgaliojimų perdavimo prekybos sudėties Asociacijos komitetui. 2014/0273 (NLE) Pasiūlymas TARYBOS SPRENDIMAS dėl pozicijos, kurios Sąjunga turi laikytis Asociacijos taryboje, įsteigtoje Europos Sąjungos, Europos atominės energijos bendrijos bei jos valstybių narių ir Moldovos Respublikos asociacijos susitarimu, dėl Asociacijos tarybos ir Asociacijos komiteto darbo tvarkos taisyklių priėmimo, dviejų specializuotų pakomitečių įsteigimo ir tam tikrų Asociacijos tarybos įgaliojimų perdavimo prekybos sudėties Asociacijos komitetui EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 218 straipsnio 9 dalį, atsižvelgdama į Komisijos pasiūlymą, kadangi: (1) Europos Sąjungos, Europos atominės energijos bendrijos bei jų valstybių narių ir Moldovos Respublikos asociacijos susitarimo (toliau – Susitarimas) 464 straipsnyje numatytas laikinas Susitarimo dalies taikymas; (2) 2014 m. birželio 23 d. Tarybos sprendimo dėl Susitarimo pasirašymo ir laikino taikymo 4 straipsnyje nurodytos konkrečios Susitarimo nuostatos, kurios turi būti laikinai taikomos; (3) Susitarimo 435 straipsnio 2 dalyje numatyta, kad Asociacijos taryba nustato savo darbo tvarkos taisykles; (4) Susitarimo 435 straipsnio 3 dalyje numatyta, kad Asociacijos tarybai paeiliui pirmininkauja Sąjungos atstovas ir Moldovos Respublikos atstovas; (5) Susitarimo 437 straipsnio 1 dalyje numatyta, kad Asociacijos tarybai atlikti pareigas gali padėti Asociacijos komitetas, o 438 straipsnio 1 dalyje numatyta, kad Asociacijos taryba savo darbo tvarkos taisyklėse nustato Asociacijos komiteto pareigas ir funkcijas; (6) pagal Susitarimo 439 straipsnio 2 dalį Asociacijos taryba gali nuspręsti steigti kitus Susitarime nenumatytus jo įgyvendinimui būtinus konkrečioms sritims skirtus specializuotus pakomitečius arba organus, kurie padėtų jam vykdyti pareigas; (7) Asociacijos taryba atsakinga už Susitarimo taikymo ir įgyvendinimo stebėseną bei priežiūrą. Asociacijos taryba gali perduoti Asociacijos komitetui bet kokius savo įgaliojimus, įskaitant įgaliojimą priimti privalomus vykdyti sprendimus. Tikslinga, kad Asociacijos taryba prekybos sudėties Asociacijos komitetui, kaip nurodyta Susitarimo 438 straipsnio 4 dalyje, perduotų įgaliojimus pagal Susitarimo 436 straipsnio 3 dalį ir 438 straipsnio 2 dalį atnaujinti arba iš dalies keisti šio susitarimo priedus, susijusius su IV antraštinės dalies (Prekyba ir su prekyba‑ susiję klausimai) 1, 3, 5, 6 ir 8 skyriais, jeigu šiuose skyriuose nėra konkrečių nuostatų dėl šio susitarimo priedų atnaujinimo arba pakeitimo, PRIĖMĖ ŠĮ SPRENDIMĄ: 1 straipsnis 1. Nustatoma pozicija, kurios Sąjunga turi laikytis Europos Sąjungos, Europos atominės bendrijos bei jos valstybių narių ir Moldovos Respublikos asociacijos susitarimo 434 straipsniu įsteigtoje Asociacijos taryboje dėl: – Asociacijos tarybos ir Asociacijos komiteto darbo tvarkos taisyklių priėmimo, – specializuotų pakomitečių įsteigimo ir jų įgaliojimų nustatymo ir – dėl tam tikrų Asociacijos tarybos įgaliojimų perdavimo prekybos sudėties Asociacijos komitetui sąlygomis, nustatytomis prie šio sprendimo pridėtuose Asociacijos tarybos sprendimų projektuose. 2. Neesminiams sprendimų projektų pakeitimams gali pritarti Sąjungos atstovai Asociacijos taryboje be papildomo Tarybos sprendimo. 2 straipsnis Asociacijos tarybai pirmininkauja Sąjungos vyriausiasis įgaliotinis užsienio reikalams ir saugumo politikai. Priimta Briuselyje Tarybos vardu Pirmininkas [1] OL L 260, 2014 8 30. 1 PRIEDAS ES IR MOLDOVOS RESPUBLIKOS ASOCIACIJOS TARYBOS SPRENDIMAS Nr. 1/2014 2014 m. [data] kuriuo priimamos Asociacijos tarybos ir Asociacijos komiteto darbo tvarkos taisyklės ES IR MOLDOVOS ASOCIACIJOS TARYBA, atsižvelgdama į Europos Sąjungos, Europos atominės energijos bendrijos bei jų valstybių narių ir Moldovos Respublikos asociacijos susitarimą (toliau – Susitarimas), ypač į jo 434 straipsnį, kadangi: (1) pagal Susitarimo 464 straipsnį Susitarimo dalys laikinai taikomos nuo 2014 m. rugsėjo 1 d.; (2) Susitarimo 435 straipsnio 2 dalyje numatyta, kad Asociacijos taryba nustato savo darbo tvarkos taisykles; (3) Susitarimo 437 straipsnio 1 dalyje numatyta, kad Asociacijos tarybai atlikti pareigas gali padėti Asociacijos komitetas, o 438 straipsnio 1 dalyje numatyta, kad Asociacijos taryba savo darbo tvarkos taisyklėse nustato Asociacijos komiteto pareigas ir funkcijas, NUSPRENDĖ: Vienintelis straipsnis Priimamos Asociacijos tarybos ir Asociacijos komiteto darbo tvarkos taisyklės, pateiktos atitinkamai A ir B priedėliuose. Priimta [vieta] [data] || Europos Sąjungos vardu Moldovos Respublikos vardu A PRIEDĖLIS Asociacijos tarybos darbo tvarkos taisyklės ES ir Moldovos Respublikos asociacijos susitarimas ir IVLPE 1 straipsnis Bendrosios nuostatos 1. Europos Sąjungos, Europos atominės energijos bendrijos bei jų valstybių narių ir Moldovos Respublikos asociacijos susitarimo (toliau – Susitarimas) 434 straipsnio 1 dalimi įsteigta Asociacijos taryba pareigas atlieka vadovaudamasi Susitarimo 434 ir 436 straipsniais. 2. Kaip nustatyta Susitarimo 435 straipsnio 1 dalyje, Asociacijos tarybą sudaro Europos Sąjungos Tarybos bei Europos Komisijos ir Moldovos Respublikos Vyriausybės nariai. Asociacijos tarybos sudėtis priklauso nuo konkrečių bet kuriame posėdyje spręstinų klausimų. Kai įmanoma ir kai tam pritaria abi Šalys, Asociacijos taryba posėdžiauja valstybių ar vyriausybių vadovų lygmeniu. 3. Kaip nustatyta Susitarimo 436 straipsnio 1 dalyje, siekiant Susitarimo tikslų Asociacijos taryba įgaliojama priimti Šalims privalomus sprendimus. Asociacijos taryba imasi tinkamų priemonių įgyvendindama savo sprendimus ir prireikus šiuo susitarimu įsteigtiems specialiesiems organams suteikia įgaliojimus veikti jos vardu. Asociacijos taryba taip pat gali teikti rekomendacijas. Ji priima savo sprendimus ir rekomendacijas Šalių susitarimu užbaigus atitinkamas vidaus procedūras. Asociacijos taryba savo įgaliojimus gali perduoti Asociacijos komitetui. 4. Šiose darbo tvarkos taisyklėse sąvokos „Šalys“ apibrėžtis atitinka Susitarimo 461 straipsnyje pateiktą apibrėžtį. 2 straipsnis Pirmininkavimas Asociacijos tarybai Šalys pirmininkauja paeiliui po 12 mėnesių. Pirmasis laikotarpis prasideda pirmojo Asociacijos tarybos posėdžio dieną ir baigiasi tų pačių metų gruodžio 31 d. 3 straipsnis Posėdžiai 1. Asociacijos taryba posėdžiauja bent kartą per metus, kai būtina – abiejų Šalių susitarimu. 2. Asociacijos tarybos posėdžiai rengiami Šalių sutartu laiku. 3. Asociacijos tarybos posėdžius, likus ne mažiau kaip 30 dienų iki posėdžio dienos, kartu sušaukia Asociacijos tarybos sekretoriai, suderinę su Asociacijos tarybos pirmininku. 4 straipsnis Atstovavimas 1. Negalintys dalyvauti Asociacijos tarybos nariai gali būti atstovaujami. Jei narys nori, kad jam būtų atstovaujama, iki posėdžio, kuriame nariui bus atstovaujama, jis turi pirmininkui raštu pranešti atstovo vardą ir pavardę. 2. Asociacijos tarybos nario atstovas turi visas to nario teises. 5 straipsnis Delegacijos 1. Asociacijos tarybos narius gali lydėti pareigūnai. Prieš kiekvieną posėdį per sekretoriatą pirmininkui pranešama apie planuojamą kiekvienos Šalies delegacijos sudėtį. 2. Šalims susitarus Asociacijos taryba į posėdžius stebėtojo teisėmis gali pakviesti Šalių kitų organų atstovų arba nepriklausomų tam tikros srities ekspertų, kurie pateiktų informacijos tam tikrais klausimais. Šalys susitaria dėl sąlygų, kuriomis tokie stebėtojai gali dalyvauti posėdžiuose. 6 straipsnis Sekretoriatas Europos Sąjungos Tarybos Generalinio sekretoriato pareigūnas ir Moldovos Respublikos pareigūnas drauge atlieka Asociacijos tarybos sekretorių funkcijas. 7 straipsnis Korespondencija 1. Asociacijos tarybai skirta korespondencija adresuojama Sąjungos arba Moldovos Respublikos sekretoriui, kuris apie tai informuoja kitą sekretorių. 2. Sekretoriatas užtikrina, kad korespondencija būtų persiųsta pirmininkui ir, jei reikia, išplatinta Asociacijos tarybai. 3. Sekretoriatas, jei reikia, persiunčia korespondenciją Europos Komisijos generaliniam sekretoriatui, Europos išorės veiksmų tarnybai, valstybių narių nuolatinėms atstovybėms Europos Sąjungoje ir Europos Sąjungos Tarybos generaliniam sekretoriatui bei Moldovos Respublikos misijai Europos Sąjungoje, o kopiją, jei taikytina, perduoda Moldovos Respublikos užsienio reikalų ministerijai arba už prekybą ir su prekyba susijusius klausimus atsakingai ministerijai. 4. Asociacijos tarybos pirmininko pranešimus adresatams Asociacijos tarybos pirmininko vardu siunčia sekretoriatas. Tokie pranešimai prireikus išplatinami Asociacijos tarybos nariams, kaip nurodyta trečioje pastraipoje. 8 straipsnis Konfidencialumas Asociacijos tarybos posėdžiai yra uždari, jeigu Šalys nenusprendė kitaip. Kai Šalis Asociacijos tarybai pateikia informaciją, kuri nurodyta kaip konfidenciali, kita Šalis šią informaciją tvarko laikydamasi konfidencialumo principų. 9 straipsnis Posėdžių darbotvarkės 1. Pirmininkas rengia kiekvieno posėdžio preliminarią darbotvarkę. Asociacijos tarybos sekretoriai Darbo tvarkos taisyklių 7 straipsnyje nurodytiems adresatams ją persiunčia likus ne mažiau kaip 15 kalendorinių dienų iki posėdžio. Į preliminarią darbotvarkę įtraukiami punktai, kuriuos įtraukti į darbotvarkę pirmininko paprašyta ne vėliau kaip likus 21 kalendorinei dienai iki posėdžio. Tokie punktai į preliminarią darbotvarkę įtraukiami tik jeigu iki darbotvarkės išsiuntimo dienos sekretoriams perduoti susiję patvirtinamieji dokumentai. 2. Darbotvarkę Asociacijos taryba priima kiekvieno posėdžio pradžioje. Šalims sutarus, į darbotvarkę galima įtraukti ir papildomų punktų, kurie nebuvo įtraukti į preliminarią darbotvarkę. 3. Pasikonsultavęs su Šalimis pirmininkas gali sutrumpinti 1 dalyje nurodytus terminus, kad būtų atsižvelgta į su konkrečiu atveju susijusius reikalavimus. 10 straipsnis Protokolai 1. Visų posėdžių protokolų projektus kartu rengia abu sekretoriai. 2. Paprastai protokoluose pateikiama tokia su kiekvienu darbotvarkės punktu susijusi informacija: a) Asociacijos tarybai pateikti dokumentai; b) pareiškimai, kuriuos paprašė įrašyti Asociacijos tarybos nariai ir c) klausimai, dėl kurių Šalys susitarė, be kita ko, priimti sprendimai, pareiškimai, dėl kurių sutarta, ir išvados. 3. Protokolo projektas Asociacijos tarybai pateikiamas patvirtinti per 20 kalendorinių dienų po kiekvieno Asociacijos tarybos posėdžio. Protokolai patvirtinami per 45 kalendorines dienas po kiekvieno Asociacijos tarybos posėdžio. Patvirtintą protokolą pasirašo pirmininkas ir abu sekretoriai. Patvirtinta kopija išsiunčiama kiekvienam Darbo tvarkos taisyklių 7 straipsnyje nurodytam adresatui. 11 straipsnis Sprendimai ir rekomendacijos 1. Asociacijos taryba priima sprendimus ir teikia rekomendacijas abiejų Šalių sutarimu. Visus sprendimus ir rekomendacijas pasirašo Sąjunga ir Moldovos Respublika. 2. Jei Šalys susitaria, Asociacijos taryba taip pat gali priimti sprendimus ir teikti rekomendacijas laikydamasi rašytinės procedūros. Tokiu atveju Asociacijos tarybos pirmininkas pagal Darbo tvarkos taisyklių 7 straipsnį rašytinį pasiūlymo tekstą perduoda nariams ir nustato ne trumpesnį nei 21 kalendorinės dienos terminą, per kurį nariai turi pranešti apie visas išlygas ar pakeitimus, kuriuos norėtų padaryti. Pasikonsultavęs su Šalimis pirmininkas gali sutrumpinti nurodytus terminus, kad būtų atsižvelgta į su konkrečiu atveju susijusius reikalavimus. 3. Susitarus dėl teksto, sprendimą ar rekomendaciją atskirai ir paeiliui pasirašo Sąjunga ir Moldovos Respublika. Pagal Susitarimo 436 straipsnio 1 dalį Asociacijos tarybos aktai vadinami atitinkamai „sprendimu“ ar „rekomendacija“. Asociacijos tarybos sekretoriatas kiekvienam sprendimui ar rekomendacijai suteikia eilės numerį, nurodo jų priėmimo datą ir temą. Kiekviename sprendime nurodoma jo įsigaliojimo data. 4. Asociacijos tarybos sprendimų ir rekomendacijų autentiškumą tvirtina abu sekretoriai. 5. Sprendimai ir rekomendacijos perduodami visiems Darbo tvarkos taisyklių 7 straipsnyje nurodytiems adresatams. 6. Kiekviena Šalis gali nuspręsti, ar Asociacijos tarybos sprendimus ir rekomendacijas skelbti savo atitinkamame oficialiajame leidinyje. 12 straipsnis Kalbos 1. Asociacijos tarybos oficialiosios kalbos yra abiejų Šalių oficialiosios kalbos. 2. Jei nenuspręsta kitaip, Asociacijos taryba, svarstydama klausimus, paprastai remiasi tomis kalbomis parengtais dokumentais. 13 straipsnis Išlaidos 1. Kiekviena Šalis padengia visas dėl dalyvavimo Asociacijos tarybos posėdžiuose patirtas išlaidas – tiek personalo, kelionių ir pragyvenimo išlaidas, tiek pašto bei telekomunikacijų išlaidas. 2. Vertimo žodžiu posėdžiuose išlaidas, dokumentų vertimo raštu ir dauginimo išlaidas padengia Europos Sąjunga. Jeigu Moldovos Respublika prašo teikti vertimo raštu ir žodžiu į kitas kalbas, nei nurodyta Darbo tvarkos taisyklių 12 straipsnyje, ir iš jų paslaugas, šias išlaidas padengia Moldovos Respublika. 3. Kitas su praktiniu posėdžių organizavimu susijusias išlaidas padengia posėdžius rengianti Šalis. 14 straipsnis Asociacijos komitetas 1. Pagal Susitarimo 437 straipsnio 1 dalį Asociacijos tarybai vykdyti pareigas padeda Asociacijos komitetas. Komitetą sudaro Susitarime nustatyto lygmens Sąjungos ir Moldovos Respublikos atstovai. 2. Asociacijos komitetas rengia Asociacijos tarybos posėdžius ir klausimų svarstymus, jei reikia, įgyvendina Asociacijos tarybos sprendimus ir apskritai užtikrina asociacijos santykių tęstinumą ir tinkamą Susitarimo veikimą. Jis svarsto bet kokį Asociacijos tarybos pateiktą klausimą ar bet kurį kitą klausimą, galintį iškilti įgyvendinant Susitarimą. Jis teikia pasiūlymus arba bet kokius sprendimų arba rekomendacijų projektus Asociacijos tarybai patvirtinti. Pagal Susitarimo 438 straipsnio 2 dalį Asociacijos taryba Asociacijos komitetui gali perduoti įgaliojimus priimti sprendimus. 3. Vykdydamas Susitarimu suteiktus įgaliojimus Asociacijos komitetas priima sprendimus ir teikia rekomendacijas. 4. Tais atvejais, kai Susitarime nurodoma prievolė arba galimybė konsultuotis, arba kai abi Šalys susitaria konsultuotis viena su kita, tokios konsultacijos gali vykti Asociacijos komitete, išskyrus atvejus, kai Susitarime nustatyta kitaip. Abiem Šalims sutarus, konsultacijas galima tęsti Asociacijos taryboje. 15 straipsnis Darbo tvarkos taisyklių keitimas Darbo tvarkos taisyklės gali būti iš dalies keičiamos pagal 11 straipsnio nuostatas. B PRIEDĖLIS Asociacijos komiteto ir pakomitečių darbo tvarkos taisyklės ES ir Moldovos Respublikos asociacijos susitarimas ir IVLPE 1 straipsnis Bendrosios nuostatos 1. Europos Sąjungos, Europos atominės energijos bendrijos bei jų valstybių narių ir Moldovos Respublikos asociacijos susitarimo (toliau – Susitarimas) 437 straipsnio 1 dalimi įsteigtas Asociacijos komitetas padeda Asociacijos tarybai atlikti pareigas bei funkcijas ir atlieka šiame Susitarime numatytas ir Asociacijos tarybos pavestas užduotis. Pagal 438 straipsnio 1 dalį Asociacijos taryba savo darbo tvarkos taisyklėse nustato Asociacijos komiteto pareigas ir funkcijas. 2. Asociacijos komitetas rengia Asociacijos tarybos posėdžius ir klausimų svarstymus, jei reikia, įgyvendina Asociacijos tarybos sprendimus ir apskritai užtikrina asociacijos santykių tęstinumą ir tinkamą Asociacijos susitarimo veikimą. Jis svarsto bet kokį Asociacijos tarybos pateiktą klausimą ar bet kurį kitą klausimą, galinti iškilti įgyvendinant Asociacijos susitarimą. Komitetas Asociacijos tarybai teikia pasiūlymus arba sprendimų ir (arba) rekomendacijų projektus tvirtinti. 3. Kaip nustatyta Susitarimo 437 straipsnio 2 dalyje, Asociacijos komitetą sudaro Sąjungos ir Moldovos Respublikos atstovai, kurie paprastai yra vyresnieji valstybės tarnautojai, kompetentingi spręsti konkrečius posėdžio klausimus. 4. Vadovaujantis Susitarimo 438 straipsnio 4 dalimi, kai prekybos sudėties Asociacijos komitetas vykdo Susitarimo V antraštine dalimi pavestas užduotis, jį sudaro Europos Komisijos ir Moldovos Respublikos vyresnieji pareigūnai, atsakingi už prekybą ir su prekyba susijusius klausimus. Europos Komisijos arba Moldovos Respublikos atstovas, atsakingas už prekybą ir su prekyba susijusius klausimus, pagal 2 straipsnį atlieka pirmininko funkciją. Posėdžiuose taip pat dalyvauja Europos išorės veiksmų tarnybos atstovas. 5. Pagal Susitarimo 438 straipsnio 3 dalį Asociacijos komitetas turi įgaliojimus priimti sprendimus Susitarime numatytais atvejais ir tose srityse, kuriose Asociacijos taryba jam perdavė įgaliojimus. Sprendimai Šalims privalomi, jos imasi tinkamų jų įgyvendinimo priemonių. Asociacijos komitetas priima savo sprendimus Šalių susitarimu, užbaigus atitinkamas jų priėmimo vidaus procedūras. 6. Šiose darbo tvarkos taisyklėse sąvokos „Šalys“ apibrėžtis pateikta Susitarimo 461 straipsnyje. 2 straipsnis Pirmininkavimas Asociacijos komitetui Šalys pirmininkauja paeiliui po 12 mėnesių. Pirmasis laikotarpis prasideda pirmojo Asociacijos komiteto posėdžio dieną, o baigiasi tų pačių metų gruodžio 31 d. 3 straipsnis Posėdžiai 1. Jei Šalys nesusitaria kitaip, Asociacijos komitetas posėdžiauja reguliariai ir bent kartą per metus. Bet kurios Šalies prašymu ir jei Šalys sutinka, Asociacijos komitetas gali rengti specialias sesijas. 2. Visus Asociacijos komiteto posėdžius pirmininkas sušaukia Šalių sutartu laiku ir sutartoje vietoje. Asociacijos komiteto sekretoriatas pranešimą apie šaukiamą posėdį pateikia likus ne mažiau kaip 28 kalendorinėms dienoms iki posėdžio pradžios, nebent Šalys susitaria kitaip. 3. Prekybos sudėties Asociacijos komitetas posėdžiauja bent kartą per metus ir kai būtina pagal aplinkybes. Visus prekybos sudėties Asociacijos komiteto posėdžius pirmininkas sušaukia Šalių sutartu laiku, sutartoje vietoje ir sutartu būdu. Prekybos sudėties Asociacijos komiteto sekretoriatas pranešimą apie šaukiamą posėdį pateikia likus ne mažiau kaip 15 kalendorinių dienų iki posėdžio pradžios, nebent Šalys susitaria kitaip. 4. Jei įmanoma, Asociacijos komiteto reguliarūs posėdžiai šaukiami tinkamu laiku iš anksto prieš reguliarius Asociacijos tarybos posėdžius. 5. Išimties atveju ir jei Šalys sutinka, Asociacijos komiteto posėdžiai gali būti rengiami naudojant sutartas technologines priemones, pavyzdžiui, vaizdo konferencijas. 4 straipsnis Delegacijos Prieš kiekvieną posėdį per sekretoriatą Šalims pranešama apie planuojamą kiekvienos posėdyje dalyvausiančios delegacijos sudėtį. 5 straipsnis Sekretoriatas 1. Sąjungos pareigūnas ir Moldovos Respublikos pareigūnas kartu eina Asociacijos komiteto sekretorių pareigas ir kartu atlieka sekretorių užduotis, nebent Darbo tvarkos taisyklėse nustatyta kitaip, laikydamiesi savitarpio pasitikėjimo ir bendradarbiavimo principų. 2. Už prekybą ir su prekyba susijusius klausimus atsakingi Europos Komisijos ir Moldovos Respublikos pareigūnai kartu atlieka prekybos sudėties Asociacijos komiteto sekretorių funkciją. 6 straipsnis Korespondencija 1. Asociacijos komitetui skirta korespondencija adresuojama vienos iš Šalių sekretoriui, kuris apie tai informuoja kitą sekretorių. 2. Sekretoriatas užtikrina, kad Asociacijos komitetui skirta korespondencija būtų persiųsta komiteto pirmininkui ir, jei reikia, išplatinta kaip Darbo tvarkos taisyklių 7 straipsnyje nurodyti dokumentai. 3. Asociacijos komiteto pirmininko pranešimus Asociacijos komiteto pirmininko vardu Šalims siunčia Sekretoriatas. Tokie pranešimai prireikus išplatinami, kaip nustatyta Darbo tvarkos taisyklių 7 straipsnyje. 7 straipsnis Dokumentai 1. Dokumentus platina sekretoriai. 2. Šalis savo dokumentus perduoda savo sekretoriui. Sekretorius juos perduoda kitos Šalies sekretoriui. 3. Sąjungos sekretorius išplatina dokumentus atsakingiems Sąjungos atstovams ir Moldovos Respublikos sekretoriui sistemingai perduoda tokios korespondencijos kopijas. 4. Moldovos Respublikos sekretorius išplatina dokumentus atsakingiems Moldovos Respublikos atstovams ir Sąjungos sekretoriui sistemingai perduoda tokios korespondencijos kopijas. 8 straipsnis Konfidencialumas Asociacijos komiteto posėdžiai yra uždari, jeigu Šalys nenusprendė kitaip. Kai Šalis Asociacijos komitetui pateikia informaciją, kuri nurodyta kaip konfidenciali, kita Šalis šią informaciją tvarko laikydamasi konfidencialumo principų. 9 straipsnis Posėdžių darbotvarkės 1. Remdamasis Šalių pateiktais pasiūlymais, Asociacijos komiteto sekretoriatas sudaro preliminarią kiekvieno posėdžio darbotvarkę ir 10 straipsnyje numatytų praktinių išvadų projektą. Į preliminarią darbotvarkę įtraukiami punktai, dėl kurių įtraukimo į darbotvarkę Šalies prašymą, kartu su susijusiais dokumentais, Asociacijos komiteto sekretoriatas gavo likus ne mažiau kaip 21 kalendorinei dienai iki posėdžio. 2. Preliminari darbotvarkė ir susiję dokumentai išplatinami, kaip nurodyta 7 straipsnyje, likus ne mažiau kaip 15 kalendorinių dienų iki posėdžio. 3. Asociacijos komitetas darbotvarkę priima kiekvieno posėdžio pradžioje. Šalims susitarus, į darbotvarkę gali būti įtraukta ir kitų punktų, kurie nebuvo įtraukti į preliminarią darbotvarkę. 4. Asociacijos komiteto pirmininkas, kitai Šaliai pritarus, Šalių kitų organų atstovus arba nepriklausomus tam tikros srities ekspertus gali kviesti dalyvauti posėdžiuose ad hoc pagrindu, kad jie pateiktų informacijos tam tikrais klausimais. Šalys užtikrina, kad šie stebėtojai arba ekspertai laikytųsi konfidencialumo reikalavimų. 5. Pasikonsultavęs su Šalimis, Asociacijos komiteto pirmininkas gali sutrumpinti 1 ir 2 dalyse nurodytus terminus, kad būtų atsižvelgta į su konkrečiu atveju susijusius reikalavimus. 10 straipsnis Protokolai ir praktinės išvados 1. Visų posėdžių protokolų projektus kartu rengia abu sekretoriai. 2. Paprastai protokoluose pateikiama tokia su kiekvienu darbotvarkės punktu susijusi informacija: a) posėdyje dalyvavusių narių sąrašas, juos lydėjusių pareigūnų sąrašas ir posėdyje dalyvavusių stebėtojų arba ekspertų sąrašas; b) Asociacijos komitetui pateikti dokumentai; c) pareiškimai, kuriuos paprašė įrašyti Asociacijos komitetas, ir d) posėdžio praktinės išvados, kaip numatyta 4 dalyje. 3. Protokolo projektas pateikiamas Asociacijos komitetui tvirtinti. Protokolai patvirtinami per 28 kalendorines dienas po kiekvieno Asociacijos komiteto posėdžio. Patvirtintą protokolą pasirašo pirmininkas ir abu sekretoriai. Patvirtinta kopija išsiunčiama visiems Darbo tvarkos taisyklių 7 straipsnyje nurodytiems adresatams. 4. Pirmininkaujančios Šalies Asociacijos komiteto sekretorius rengia kiekvieno posėdžio praktinių išvadų projektą, kuris kartu su darbotvarke išplatinamas Šalims paprastai likus ne mažiau kaip 15 kalendorinių dienų iki posėdžio pradžios. Šis projektas atnaujinamas vykstant posėdžiui, kad kiekvieno posėdžio pabaigoje, nebent Šalys susitarė kitaip, Asociacijos komitetas priimtų praktines išvadas, kuriose nurodomi tolesni Šalių veiksmai. Patvirtintos praktinės išvados pridedamos prie protokolo ir jų įgyvendinimas peržiūrimas paskesniame Asociacijos komiteto posėdyje. Asociacijos komitetas priima šabloną, pagal kurį galima stebėti, kaip laikomasi kiekvienam punktui nustatyto konkretaus tvarkaraščio. 11 straipsnis Sprendimai ir rekomendacijos 1. Konkrečiais atvejais, kai Asociacijos komitetui įgaliojimai priimti sprendimus perduoti Susitarimu arba kai tokius įgaliojimus perdavė Asociacijos taryba, Asociacijos komitetas priima sprendimus. Jis taip pat teikia rekomendacijas. Sprendimai ir rekomendacijos priimami abiejų Šalių sutarimu. Visus sprendimus ar rekomendacijas pasirašo kiekvienos Šalies atstovas. Nepažeidžiant 2 dalies, atstovai šiuos dokumentus pasirašo per posėdį, kuriame priimtas susijęs sprendimas arba rekomendacija. 2. Jei Šalys susitaria, Asociacijos komitetas gali priimti sprendimus ir teikti rekomendacijas laikydamasis rašytinės procedūros. Rašytinė procedūra – tai abiejų sekretorių, kurie veikia pagal Šalių susitarimą, pasikeitimas raštais. Tokiu atveju pasiūlymo tekstas išplatinamas pagal 7 straipsnį ir nustatomas ne trumpesnis nei 21 kalendorinės dienos terminas, per kurį turi būti nurodytos visos išlygos ar pakeitimai. Pasikonsultavęs su Šalimis, Asociacijos komiteto pirmininkas gali sutrumpinti šioje dalyje nurodytus terminus, kad būtų atsižvelgta į ypatingas aplinkybes. Susitarus dėl teksto, sprendimą ar rekomendaciją atskirai ir paeiliui pasirašo kiekvienos Šalies atstovas. 3. Asociacijos komiteto aktai vadinami atitinkamai „sprendimu“ ar „rekomendacija“. Kiekviename sprendime nurodoma jo įsigaliojimo data. 4. Asociacijos komiteto sprendimų ir rekomendacijų autentiškumą tvirtina abu sekretoriai. 5. Sprendimai ir rekomendacijos išplatinami abiem Šalims. 6. Kiekviena Šalis gali nuspręsti, ar Asociacijos komiteto sprendimus ir rekomendacijas skelbti savo atitinkamame oficialiajame leidinyje. 12 straipsnis Ataskaitos Asociacijos komitetas kiekviename reguliariame Asociacijos tarybos posėdyje teikia Asociacijos tarybai savo veiklos, taip pat pakomitečių, darbo grupių ir kitų organų veiklos ataskaitas. 13 straipsnis Kalbos 1. Asociacijos komiteto oficialiosios kalbos yra anglų ir rumunų kalbos. 2. Jei nenuspręsta kitaip, Asociacijos komitetas, svarstydamas klausimus, remiasi abiem šiomis kalbomis parengtais dokumentais. 14 straipsnis Išlaidos 1. Kiekviena Šalis padengia visas dėl dalyvavimo Asociacijos komiteto posėdžiuose patirtas išlaidas – tiek personalo, kelionių ir pragyvenimo išlaidas, tiek pašto bei telekomunikacijų išlaidas. 2. Posėdžių organizavimo ir dokumentų dauginimo išlaidas padengia posėdį rengianti Šalis. 3. Išlaidas, susijusias su vertimu žodžiu posėdžiuose ir dokumentų vertimu raštu į anglų ir rumunų kalbas, kaip nurodyta šių darbo tvarkos taisyklių 13 straipsnio 1 dalyje, ir iš jų, padengia posėdį rengianti Šalis. Vertimo žodžiu ir raštu į kitas kalbas ir iš jų išlaidas tiesiogiai padengia tokių paslaugų prašiusi Šalis. 15 straipsnis Darbo tvarkos taisyklių keitimas Šios darbo tvarkos taisyklės gali būti iš dalies keičiamos Asociacijos tarybos sprendimu pagal 438 straipsnio 1 dalį. 16 straipsnis Pakomitečiai ir specialios darbo grupės 1. Pagal Susitarimo 439 straipsnio 2 dalį Asociacijos komitetas gali nuspręsti įsteigti Susitarime nenumatytus bet kokius šio susitarimo įgyvendinimui būtinus specialiuosius, konkrečioms sritims skirtus pakomitečius, specialius komitetus ar organus, kurie padėtų jam vykdyti pareigas. Asociacijos komitetas gali nuspręsti panaikinti bet kuriuos pakomitečius, specialius komitetus arba organus, nustatyti arba pakeisti jų įgaliojimus. Jeigu nenuspręsta kitaip, pakomitečiai yra pavaldūs Asociacijos komitetui, kuriam pateikia ataskaitą po kiekvieno savo posėdžio. 2. Jeigu Susitarime nenustatyta arba Asociacijos taryba nesusitarė kitaip, šios darbo tvarkos taisyklės mutatis mutandis taikomos bet kuriam pakomitečiui ar specialiam komitetui arba organui, kaip nurodyta 1 dalyje. 3. Pagal Susitarimą sukurtų pakomitečių posėdžiai atsiradus reikalui gali būti rengiami asmeniškai Briuselyje arba šalyje partnerėje arba, pvz., per vaizdo konferenciją. Pakomitečiuose turėtų būti stebima derinimo pažanga konkrečiose srityse, aptariami tam tikri dėl šio proceso kylantys klausimai ir uždaviniai, rengiamos rekomendacijos ir praktinės išvados. 4. Asociacijos komiteto sekretoriatui siunčiamos visos korespondencijos, dokumentų ir pranešimų, susijusių su pakomitečiais, specialiais komitetais ar organais, kaip numatyta 1 dalyje, kopijos. 4. Jeigu Susitarime nenustatyta arba Šalys nesusitarė kitaip, pakomitečiams, specialiems komitetams ar organams suteikiami įgaliojimai priimti tik Asociacijos komitetui skirtas rekomendacijas. 17 straipsnis Šios darbo tvarkos taisyklės prekybos sudėties Asociacijos komitetui taikomos mutandis mutatis, jei nenustatyta kitaip. II PRIEDAS ES IR MOLDOVOS RESPUBLIKOS ASOCIACIJOS TARYBOS SPRENDIMAS Nr. 2/2014 [data] 2014 m. dėl dviejų specializuotų pakomitečių steigimo ES IR MOLDOVOS RESPUBLIKOS ASOCIACIJOS TARYBA, atsižvelgdama į Europos Sąjungos, Europos atominės energijos bendrijos bei jų valstybių narių ir Moldovos Respublikos asociacijos susitarimą (toliau – Susitarimas), ypač į jo 439 straipsnį, kadangi: (1) pagal Susitarimo 465 straipsnį Susitarimo dalys laikinai taikomos nuo 2014 m. rugsėjo 1 d.; (2) pagal Susitarimo 439 straipsnio 2 dalį Asociacijos taryba gali nuspręsti steigti kitus Susitarime nenumatytus jo įgyvendinimui būtinus konkrečioms sritims skirtus specializuotus pakomitečius arba organus, kurie padėtų jam vykdyti pareigas; (3) siekiant sudaryti sąlygas vykti ekspertų diskusijoms svarbiausiose Susitarimo laikino taikymo srityse, turėtų būti įsteigti du pakomitečiai. Tolesniu Šalių susitarimu gali būti keičiamas tiek pakomitečių sąrašas, tiek atskirų pakomitečių kompetencijos sritys, PRIĖMĖ ŠĮ SPRENDIMĄ: Vienintelis straipsnis Įsteigiami A priedėlyje išvardyti pakomitečiai. Pakomitečių darbo tvarkos taisyklėms taikomas ES ir Moldovos Respublikos Asociacijos tarybos sprendimu Nr. 1/2014 priimtų ES ir Moldovos asociacijos susitarimo Asociacijos komiteto ir pakomitečių darbo tvarkos taisyklių 16 straipsnis. Priimta Europos Sąjunga Moldovos Respublika II PRIEDO A priedėlis ES ir Moldovos Respublikos Asociacijos taryba Įsteigiami pakomitečiai: 1) Teisingumo, laivės ir saugumo pakomitetis; 2) Ekonomikos ir kitų sektorių bendradarbiavimo pakomitetis. III PRIEDAS ES IR MOLDOVOS RESPUBLIKOS ASOCIACIJOS TARYBOS SPRENDIMAS Nr. 3/2014 [data] 2014 m. dėl tam tikrų Asociacijos tarybos įgaliojimų perdavimo prekybos sudėties Asociacijos komitetui ES IR MOLDOVOS RESPUBLIKOS ASOCIACIJOS TARYBA, atsižvelgdama į Europos Sąjungos, Europos atominės energijos bendrijos bei jų valstybių narių ir Moldovos Respublikos asociacijos susitarimą (toliau – Susitarimas), ypač į jo 436 straipsnio 2 dalį ir 438 straipsnio 2 dalį, kadangi: (1) pagal Susitarimo 464 straipsnį Susitarimo dalys laikinai taikomos nuo 2014 m. rugsėjo 1 d.; (2) Asociacijos taryba atsakinga už Susitarimo taikymo ir įgyvendinimo stebėseną bei priežiūrą; (3) Asociacijos taryba gali perduoti Asociacijos komitetui bet kokius savo įgaliojimus, įskaitant įgaliojimą priimti privalomus vykdyti sprendimus pagal Susitarimo 438 straipsnio 2 dalį; (4) prekybos sudėties Asociacijos komitetas sprendžia visus su V antraštine dalimi (Prekyba ir su prekyba susiję klausimai) susijusius klausimus, kaip nurodyta Susitarimo 438 straipsnio 4 dalyje; (5) siekiant sklandžiai ir laiku įgyvendinti su IVLPE susijusias Susitarimo nuostatas reikia, kad Asociacijos taryba prekybos sudėties Asociacijos komitetui perduotų įgaliojimus atnaujinti arba iš dalies keisti šio susitarimo priedus, susijusius su šio susitarimo V antraštinės dalies (Prekyba ir su prekyba‑ susiję klausimai) 1, 3, 5, 6 ir 8 skyriais, jeigu šiuose skyriuose nėra konkrečių nuostatų dėl šio susitarimo priedų atnaujinimo arba pakeitimo, PRIĖMĖ ŠĮ SPRENDIMĄ: Vienintelis straipsnis Asociacijos taryba prekybos sudėties Asociacijos komitetui, kaip nurodyta Susitarimo 438 straipsnio 4 dalyje, perduoda įgaliojimus atnaujinti arba iš dalies keisti priedus, susijusius su šio susitarimo V antraštinės dalies (Prekyba ir su prekyba‑ susiję klausimai) 1, 3, 5, 6 ir 8 skyriais, jeigu šiuose skyriuose nėra konkrečių nuostatų dėl šio susitarimo priedų atnaujinimo arba pakeitimo. Europos Sąjunga Moldovos Respublika